19. schôdza NR SR - 12.deň - B. popoludni
Dátum: 2024-10-01
Poslanec: Holečková, Martina (KDH)
Druh vystúpenia: Vystúpenie v rozprave

66. Ďakujem veľmi pekne za slovo. Vážené kolegyne, kolegovia, dovoľte mi v mojom vystúpení sa venovať však teda aj konsolidácii, aj transakčnej dani a potom na záver by som si dovolila predniesť aj pozmeňujúci návrh. Ja veľmi krátko a stručne ku konsolidačnému balíku. Naozaj začnime ľuďom hovoriť pravdu, to nie je konsolidácia, ale je to jednoducho zdražovanie. Ja to, čo postrádam v konsolidácii, je to šetrenie, ktoré mi tu naozaj, naozaj chýba a mám aj za to, že my sme nepotrebovali konsolidovať 2,7 miliardy, ale stačilo oveľa menej. Jednoducho ľuďom naozaj treba povedať to, že dnes my nemáme na to, aby sme vyplácali trináste dôchodky, pretože už na dvanáste si sociálna poisťovňa požičiava a z tohto dôvodu jednoducho dajme dôchodcom, ale vtedy, keď na to budeme mať a nie potom. Z jedného vrecka im niečo dáme, z druhého im to vyberieme. A myslím si, že im teda vyberieme oveľa viac ako to, čo dostanú na trinástom dôchodku po zavedení týchto všetkých konsolidačných opatrení. Dovolím si nadviazať na môjho predrečníka pána, pána poslanca Dvořáka, ktorý hovoril o rozpočtových príspevkových organizáciách a potom akciovkách v zdravotníctve. Práve tá transakčná daň veľmi podobne vlastne robí rozdiel medzi verejnými a neverejnými poskytovateľmi v sociálnych službách. Výnimku dostali verejní poskytovatelia, teda ktorých zriaďovatelia sú obce - VÚC-ky, ale neverejní tu nie sú zapojení. A dobre vieme, že neverejní poskytovatelia sa starajú o množstvo ľudí, ktorí sú odkázaní na starostlivosť. A ešte musím povedať, lebo keď som sa na to pýtala vo výbore, že či si uvedomujeme to, že sme zase urobili rozdiel medzi týmito dvomi kategóriami poskytovateľov sociálnych služieb, tak mi bolo povedané, že tí neverejní poskytovatelia si môžu od klienta vybrať viac peňazí, hej? Áno, ale treba povedať aj B, a to je to dôležitejšie, že práve neverejní poskytovatelia poskytujú, poviem to, tie nízko prahové služby pre klientelu, ktorá, poviem to, že je nízkopríjmová. Poviem, taká nepopulárna kategória, ale sú to ľudia bez domova napríklad, hej? Alebo sú to ľudia, ktorí prichádzajú po alkoholickom liečení a poskytuje im sa sociálna starostlivosť. Často končia práve u neverejných poskytovateľov a keď títo neverejní poskytovatelia budú platiť tú transakčnú daň, tak jednoducho nebudú môcť v takej výške poskytovať tie, tie služby. Poviem to na príklade jedného zariadenia, ktoré má sluchovo postihnuté detičky v opatere. Väčšina naozaj tých rodín sú nízkopríjmové, pretože zväčša ten jeden rodič nemôže pracovať a to, čo oni si vyrátali, tak na transakčnej dani stratia toľko peňazí, že napríklad tri mesiace nebudú môcť poskytovať tú službu. Čiže znížime tú kvalitu a tú dostupnosť tých sociálnych služieb. Tiež sa v krátkosti prihovorím, alebo teda budem hovoriť o tých, o tých celiatikoch, ale bolo tu veľmi správne už povedané, že rôzne intolerancie sa týkajú nielen teda tých celiatikov, ale toto je naozaj výrazná skupina, kde hovoríme o 32-tisíc ľuďoch, ktorí majú diagnostikovanú už celiakiu a naozaj tie výdavky, ktoré budú mať na to, aby sa mohli stravovať tak, ako to im ich zdravotný stav dovoľuje, jednoducho veľmi zvýšia výdavky rodinného rozpočtu. Čiže aj preto naozaj chcem apelovať na to, aby nejakým spôsobom sme sa pozreli na možnosť znížiť sadzbu DPH na tieto diabetické, bezlaktózové, celiatické potraviny a suroviny, lebo to naozaj nie je, nie je výmysel. No a ja túto tému sa pokúsim ešte posunúť ďalej, lebo tak ako základnou potravinou je chlieb, tak základnou pomôckou pre ženy sú menštruačné potreby, a preto vlastne prichádzam s pozmeňujúcim návrhom na to, aby boli tieto potreby zaradené do zníženej sadzby DPH. Chcem povedať, že je to vlastne aj taký ten boj s menštruačnou chudobou. Podľa posledného prieskumu, ktorý sa robil v máji v roku 2024, tak až 44 % žien na Slovensku, čiže takmer každá druhá žena, mala aspoň raz za život problém s tým, že si nemohla dovoliť kúpiť menštruačné pomôcky a také číslo, ktoré mňa naozaj až zarazilo, bolo pre mňa neuveriteľné, bolo, že 6 % opýtaných dokonca priznalo, že používa náhrady za menštruačné potreby ako toaletný papier, noviny, staré handry, špongie. Musím povedať, že výrazne to ovplyvňuje aj akoby také pôsobenie, ja to poviem, najmä napríklad pri mladých ľuďoch alebo mladých ženách to budem hovoriť. Keď poznáme dievčatá, ktoré napríklad nenavštevujú školu v čase svojej menštruácie, pretože jednoducho nemajú pomôcky na to, aby, alebo nemajú teda zdroje na to, aby si mohli tieto pomôcky zakúpiť, a preto napríklad vynechávajú školský, návštevu školy, a teda zväčša to ide o rodiny, ktoré sú zo sociálne slabého, slabého prostredia. Tu chcem naozaj vyzdvihnúť napríklad aj banskobystrickú župu, ktorá už asi druhý rok alebo koľký zaviedla na svojich školách svojej zriaďovateľskej pôsobnosti vlastne bezplatný prístup k menštruačným potrebám. Musím povedať, že menštruačná chudoba, teda nedostatok finančných prostriedkov na kúpu menštruačných pomôcok je reálnym problémom pre mnohé ženy a znížená sadzba DPH by pomohla zmierniť ich finančné zaťaženie a naozaj by aj umožnila ženám jednoduchší prístup k týmto potrebám. Vo viacerých krajinách sveta, ja tu nechcem hovoriť o tom, že to je nejaké novum a ideme zavádzať niečo, čo je nové, ale napríklad vo Veľkej Británii, Írsku, či v Kanade už boli prijaté opatrenia na zníženie alebo dokonca úplné zrušenie DPH na menštruačné produkty. Musím povedať, že Slovensko by sa týmto krokom priblížilo k svetovému štandardu, a zároveň by vyslalo signál, že si váži a podporuje ženské pohlavie. Ja by som bola veľmi rada, keby túto tému nezľahčujeme a prestaneme si zakrývať oči predtým, že menštruačná chudoba jednoducho neexistuje, lebo ona naozaj zasahuje do života a zasahuje do života najmä sociálne slabých a sociálne vylúčených. Preto, ak mi dovolíte, prednesiem pozmeňujúci a doplňujúci návrh. V čl. 7 bod 4 prílohe č. 7 k zákonu č. 222/2004 Z. z... (Prerušenie vystúpenia predsedajúcim.) Gašpar, Tibor, podpredseda NR SR Prosím vás, zastavte čas pani poslankyni. Prepáčte, to nebolo na prerušenie, radšej to prečítajte ešte raz, máte zastavený čas. Ďakujem. Holečková, Martina, poslankyňa NR SR Dobre, ďakujem. Ďakujem, pán predsedajúci, takže pozmeňujúci a doplňujúci návrh k parlamentnej tlači č. 483. V čl. VII bod 4, v Prílohe č. 7 k zákonu č. 222/2004 Z. z., bod č.3, Kapitola/ číselný znak Spoločného colného sadzobníka1 ex 9619 00, Opis tovaru znie: "Hygienické vložky a tampóny, plienky, prebaly a podobné výrobky z akéhokoľvek materiálu – určené len na inkontinenciu, hygienické vložky a tampóny určené na menštruáciu." Ďakujem veľmi pekne, pán predsedajúci, skončila som.